Diari Oficial de la Generalitat Valenciana


Sumari del DOGV 2942, del 01-03-1997 (1997/882458)

DECRET 37/1997 de 26 de febrer de 1997 del Govern Valencià pel qual s'aprova el Reglament Orgànic i Funcional de la Conselleria de Benestar Social.
---------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/37/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/882458


Data del document
:   26-02-1997

Organisme emissor
:   Conselleria de Benestar Social

Tipus de document
:   Decret

Correcció d'errades

Anàlisi jurídica

DECRET 37/1997 de 26 de febrer del Govern Valencià pel qual s'aprova el Reglament Orgànic i Funcional de la Conselleria de Benestar Social.   
El Decret 25/1997, de 22 de febrer, determina el nombre i la denominació de les conselleries, entre les quals es troba la Conselleria de Benestar Social, en la qual s'integren algunes competències que fins ara corresponien a les conselleries de Presidència; de Sanitat i Consum; de Treball i Afers Socials, i de Cultura, Educació i Ciència.  
En aquest reglament s'assignen a la Conselleria de Benestar Social les competències en matèria de serveis socials, de l'acció social en els sectors de la dona, la família i les drogodependències. Així mateix, li atribueix les competències en matèria de justícia i esports.  
Conseqüentment, escau fixar l'estructura orgànica i funcional del mencionat nou departament del Govern Valencià i determinar els centres directius que el componen, les funcions que respectivament se'ls atribueixen i les unitats administratives de superior rang que s'enquadren en cada un d'aquells.  
Segons l'article 103 de la Constitució espanyola, i l'article 65 de la Llei de la Generalitat Valenciana 5/1983, del Govern Valencià, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis que, juntament amb els d'unitat d'acció i especialització de funcions, han inspirat l'elaboració d'aquest reglament.  
Tot això, amb la finalitat última d'oferir uns serveis públics de qualitat, traspassats per l'esperit de servei als ciutadans que tota estructura administrativa ha de tenir.  
Per això, d'acord amb el que es disposa en l'article 70 de la Llei de Govern Valencià, a proposta de la consellera de Benestar Social, amb la deliberació prèvia del Govern Valencià en la reunió del dia de febrer de 1997.  
DECRETE  
TÍTOL I  
Disposicions generals  
Article 1  
1. La Conselleria de Benestar Social és el departament del Govern Valencià al qual correspon exercir les competències relatives als serveis socials, a l'acció social en els sectors de la dona, la família i adopcions i les drogodependències. Així mateix, li corresponen les competències en matèria de justícia i esports.  
2. Territorialment, la Conselleria s'organitza en serveis centrals, que estenen la seua competència a tot l'àmbit de la Comunitat Valenciana, i en serveis territorials, amb competència d'àmbit provincial.  
Article 2  
El conseller o la consellera de Benestar Social és la més alta autoritat jeràrquica dins de la Conselleria i té atribuïdes les funcions que determina l'article 35 de la Llei 5/1983, de 30 de desembre, de Govern Valencià.  
El conseller o la consellera, sota la superior autoritat del Govern Valencià, assumeix la representació orgànica de la Conselleria de Benestar Social davant tota classe d'institucions públiques i privades.  
Article 3  
1. La Conselleria de Benestar Social, per a l'adequat exercici de les seues funcions, s'estructura en dos nivells orgànics: el nivell directiu i el nivell administratiu.  
2. El nivell directiu està integrat, sota la superior autoritat del conseller o la consellera, per les unitats següents:  
2.1. Subsecretaria  
2.2. Secretaria General  
2.3. Direcció General de Justícia  
2.4. Direcció General de l'Esport  
2.5. Direcció General de Serveis Socials  
2.6. Direcció General de la Dona  
2.7. Direcció General de la Família i Adopcions  
2.8. Direcció General de Drogodependències  
Article 4  
Directament dependent del titular de la Conselleria existeix el Gabinet del conseller o consellera, com a òrgan de suport i assistència immediata d'aquest. Així mateix, li corresponen les funcions concernents a documentació, publicacions, comunicació i seguiment parlamentari.  
Article 5  
1. El Consell de Direcció és l'òrgan col·legiat d'assessorament i assistència al conseller o consellera en l'elaboració, la coordinació i l'execució del programa d'actuacions del departament. Sota la presidència del conseller o consellera, està integrat pel subsecretari o subsecretària, el secretari o secretària general -que n'exercirà la secretaria-, els directors o directores generals i el director o directora del Gabinet.  
2. A les sessions del Consell de Direcció podran assistir els responsables de serveis o unitats administratives, com també aquelles persones al servei del departament que el conseller o consellera estime oportú.  
3. El Consell de Direcció pot reunir-se en ple o en comissions. Podran constituir-se totes les comissions que acorde el conseller o consellera, el qual determinarà els membres que hagen d'integrar-les, i designarà el president i secretari d'aquestes, sense perjudici d'exercir la facultat de presidir-les personalment.  
4. Igualment, el conseller o consellera pot acordar la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.  
Article 6  
1. En cas d'absència o malaltia del conseller o consellera, serà d'aplicació el que es disposa en l'apartat i) de l'article 16 de la Llei 5/1983, de 30 de desembre, de Govern Valencià. Fins que se'n resolga la substitució, les seues funcions com a titular del departament seran exercides temporalment pel subsecretari de Benestar Social i, si no n'hi ha, per l'òrgan directiu que corresponga, d'acord amb l'ordre establit en l'article tercer.  
2. En els supòsits d'absència, vacant o malaltia del subsecretari o subsecretària o del secretari general, seran substituïts pel titular de l'òrgan directiu que designe el conseller o consellera; i, si no n'hi ha, per l'ordre establit en l'article 3.  
3. Igualment, en els casos d'absència, vacant o malaltia, els directors generals seran substituïts en les seues funcions pel subsecretari o subsecretària, tret que el conseller o consellera dispose una altra cosa.  
Article 7  
El nivell administratiu de la Conselleria està constituït per totes les unitats que depenen directament del conseller o consellera, del subsecretari o subsecretària, del secretari o secretària general i dels directors o directores generals del departament.  
Article 8  
Les normes de desplegament d'aquest decret s'inspiraran en els principis d'especialització, coordinació, desconcentració, eficàcia, eficiència i màxim aprofitament dels recursos humans i materials.  
TÍTOL II  
Òrgans directius  
CAPÍTOL I  
La Subsecretaria de Benestar Social  
Article 9  
Sotmés a la superior autoritat del conseller o consellera, i sota la seua directa dependència d'aquesta, el subsecretari o subsecretària de Benestar Social és el segon òrgan jeràrquic del departament, exerceix les funcions que li encomane el conseller o consellera, coordina les activitats de les direccions generals, organismes i ens adscrits a la Conselleria, les relatives a la inspecció de tots els serveis de la Conselleria i les d'exercir la direcció de tot el personal d'aquesta; d'acord amb el que s'estableix en l'article 74 de la Llei de Govern Valencià.  
Article 10  
El subsecretari o la subsecretària de Benestar Social podrà avocar, amb l'autorització prèvia del conseller o consellera, el coneixement i la resolució d'un afer que escaiga ordinàriament o per delegació als altres òrgans directius regulats en el punt 2 de l'article tercer, amb els requisits que estableix l'article 14 de la Llei 30/1992, de 26 de novembre, de Règim Jurídic de les Adminsitracions Públiques i del Procediment Administratiu Comú.  
CAPÍTOL II  
La Subsecretaria de Justícia  
Article 11  
1. El subsecretari o subsecretària de Justícia, sota la dependència directa del conseller o consellera, exerceix les funcions que li assigne i executa les competències que corresponen a la Generalitat Valenciana, en aplicació de l'Estatut d'Autonomia i de la Llei Orgànica del Poder judicial, en l'àmbit de l'administració de justícia i en el marc de l'acord de traspassos de competències de l'administració de l'estat a la Generalitat. Així mateix, organitza, executa i controla la política de la Generalitat Valenciana en matèria d'ajuda a la víctima del delicte i relacions amb els òrgans judicials de la Comunitat Valenciana.  
2. De la Subsecretaria de Justícia depén l'àrea de Justícia a la qual competeix la coordinació interna dels serveis i les unitats administratives adscrites a aquella, la supervisió dels criteris de planificació i d'execució establits i la representació de la Subsecretaria en les tasques que se li encomanen.  
CAPÍTOL III  
La Secretaria General  
Article 12  
La Secretaria General és el centre directiu al qual, sota l'autoritat del conseller o consellera i del subsecretari o subsecretària de Benestar Social, li correspon exercir les funcions següents:  
1. Exercir la superior coordinació i supervisió de les direccions territorials del departament.  
2. Dirigir i gestionar els serveis generals i les dependències comunes de la Conselleria.  
3. Emetre els informes preceptius dels convenis i acords de col·laboració que proposen i que tramiten els diferents centres directius.  
4. Emetre informe sobre els afers que caldrà sotmetre al Govern Valencià, al President de la Generalitat Valenciana o al altres òrgans, quan això serà preceptiu o quan així ho dispose el conseller o la consellera  
5. Portar la gestió patrimonial dels béns adscrits a la Conselleria.  
6. Tramitar els expedients de responsabilitat patrimonial.  
7. Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
8. Emetre informes sobre viabilitat econòmica de projectes, plans i programes d'actuació.  
9. Tramitar i formalitzar els ingressos que s'originen per les activitats dels diversos centres directius del departament.  
10. Dissenyar, executar i mantenir actualitzats els programes d'informació i gestió econòmica del departament, i establir les directrius per a la correcta gestió de despeses i ingressos i la utilització òptima dels recursos.  
11. Planificar i controlar les inversions i operacions de capital de la Conselleria, i realitzar els actes de gestió que reglamentàriament li corresponguen.  
12. Coordinar i supervisar l'execució de tots els programes pressupostaris del departament, com també portar la gestió dels que tinga assignats.  
13. Tramitar els expedients de contractació llevat dels casos de delegació que s'establesquen.  
14. Gestionar les despeses de personal del departament llevat dels casos de delegació que s'establesquen.  
15. Realitzar estudis tècnics i de dret comparat, i també recopilar documentació sobre matèries de competència de la Conselleria.  
16. Gestionar les bases de dades i els sistemes informàtics centrals del departament.  
17. Gestionar i efectuar la supervisió de les publicacions i la publicitat del departament, conformement a les directrius que, si s'escau, dicte el conseller o consellera.  
18. Redactar i dirigir projectes d'obres i instal·lacions, com també atendre'n el manteniment.  
19. Efectuar la supervisió dels projectes tècnics d'obres i instal·lacions.  
20. Informar en dret sobre tots els projectes de disposicions generals.  
21. Prestar assessorament jurídic als òrgans directius del departament i informar sobre la procedència legal de les seues actuacions, resolucions o disposicions, quan se'n motive la necessitat per resoldre o ho exigisca l'ordenament jurídic.  
22. Elaborar compilacions de disposicions vigents, i també proposar les refoses i modificacions de textos legals.  
23. Disposar la publicació, quan siga procedent, de les disposicions, les resolucions i els anuncis que emanen d'òrgans de la Conselleria, en els diaris oficials.  
24. Elaborar estudis i anàlisis relatius a la racionalització i reorganització, tant de l'estructura organitzativa de la Conselleria com dels procediments de gestió que en ella es realitzen. Coordinar els treballs que en aquesta matèria elaboren altres òrgans o unitats del departament.  
25. Elaborar projectes sobre organització, plans d'actuació i programes de necessitats del departament.  
Per a l'execució de les seues funcions, la Secretaria General s'estructura en una Secretaria General Administrativa, una Asesoria Jurídica, una Àrea d'Infraestructures i una Àrea de Contractació i Inversions.  
Capítol IV  
Els directors o directores generals  
Article 13  
Als directors o les directores generals els corresponen les atribucions que els confereix l'article 76 de la Llei 5/1983, de 30 de desembre, de Govern Valencià, com també les que els encomanen aquest reglament i la resta de disposicions legals.  
Secció primera  
La Direcció General de Serveis Socials  
Article 14  
1. La Direcció General de Serveis Socials és el centre directiu al qual correspon la proposta i l'execució, de les polítiques en matèria de serveis socials excepte les competències que, en matèria d'acció social, s'atribueixen a la resta de direccions generals d'aquesta conselleria.  
2. Respecte a la referida matèria, se li atribueixen les següents funcions:  
1. La prestació dels serveis i la gestió dels centres de serveis socials que siguen de titularitat de la Generalitat Valenciana.  
2. L'assistència tècnica als centres i serveis, tant de caràcter públic com privat, que actuen en l'àmbit dels serveis socials.  
3. L'autorització, el registre i l'acreditació dels centres i serveis que formen part del sistema de serveis socials, com també la inspecció d'aquests i l'exercici de la facultat sancionadora.  
4. El foment d'activitats i serveis en matèria d'assistència social.  
5. La gestió de concerts, subvencions i altres prestacions econòmiques en les matèries de la seua competència.  
6) Supervisar les accions de totes les entitats que formen part del sistema públic de serveis socials pel que fa a les funcions que tinguen assignades.  
7. Dirigir i coordinar tècnicament i funcionalment les actuacions dels serveis territorials i els centres que hi depenen, en les matèries de la seua competència.  
8. Totes aquelles funcions que corresponguen a la direcció general en les matèries de la seua competència i les que puguen ser transferides per l'estat.  
3. Per a l'execució de les seues funcions, la Direcció General de Serveis socials comptarà amb una Àrea de Serveis Socials com a unitat dependent del director o directora general, que exercirà les funcions de supervisió, seguiment, avaluació i coordinació dels serveis de la Direcció General.  
Secció segona  
La Direcció General de l'Esport  
Article 15  
1. La Direcció General de l'Esport és el centre directiu al qual correspon, sota la direcció superior de la consellera, la proposta i l'execució de la política en matèria d'esport, i amb aquesta finalitat se li atribueixen les funcions següents:  
1. Promoure, fomentar i generalitzar l'hàbit de la pràctica esportiva entre tota la població, amb especial atenció a l'esport en l'edat escolar.  
2. Promoure i impulsar l'associacionisme esportiu en l'àmbit de la Comunitat Valenciana mitjançant la realització d'activitats o la concessió d'ajudes que contribuïsquen a aquesta finalitat.  
3. Organitzar i dirigir el funcionament del Registre d'Entitats Esportives, on s'inscriuran o anotaran els diferents tipus d'entitats previstes en la Llei de l'Esport, i aprovar-ne els estatuts i els reglaments, com també les modificacions.  
4. Coordinar i ajudar al funcionament de les federacions esportives de la Comunitat Valenciana, exercint-ne la tutela i les atribucions que s'estableixen en l'ordenament jurídic.  
5. Planificar i programar la infraestructura esportiva de la Comunitat Valenciana, d'acord amb el Pla Director d'Instal·lacions Esportives i la Normativa Bàsica d'Instal·lacions Esportives.  
6. Elaborar i actualitzar el cens d'instal·lacions esportives d'ús públic de la Comunitat Valenciana.  
7. Tramitar els expedients de concessió d'ajudes i subvencions de fons públics per a instal·lacions i equipament esportius.  
8. Emetre els informes preceptius per a la construcció o l'obertura d'instal·lacions o establiments privats de caràcter esportiu que hagen de ser objecte d'utilització pública, en els casos que se establisca reglamentàriament.  
9. Exercir les atribucions que tinga assignades en matèria d'acreditació, formació i titulació de tècnics esportius.  
10. Donar suport a l'esport d'elit i tutelar-lo, especialment el no professional, i establir els beneficis per als esportistes que accedisquen a aquesta condició.  
11. Elaborar, en col·laboració amb les federacions esportives i a través del Centre de Suport a l'Esportista, programes de tecnificació i plans especials de preparació per a la formació i millora fisicotècnica dels esportistes.  
12. Promoure i impulsar, en col·laboració amb el Consell Superior d'Esports i les federacions esportives, la investigació i l'establiment de mesures de prevenció, control i sanció per l'ús de substàncies o mètodes prohibits en l'esport.  
13. Donar suport tècnic i administratiu al Comité Valencià de Disciplina Esportiva, en el doble vessant competencial de disciplina esportiva i matèria electoral federativa.  
14. Exercir les funcions que legalment li corresponen en relació amb el Consell Valencià de l'Esport.  
15. Tramitar, proposar i, en general, executar els actes de gestió econòmica i administrativa que li corresponen, dins de l'àmbit funcional del centre directiu i d'acord amb el que s'estableix en les disposicions i instruccions dictades pels òrgans competents.  
16. Elaborar i emetre informes, i proposar les normes i les disposicions sobre matèries del seu àmbit funcional, com també dictar resolucions, circulars i instruccions en assumptes de la seua competència.  
17. Qualsevol altra que li encomane el conseller o la consellera o que li atribuïsquen les disposicions vigents.  
2. Per a l'execució de les seues funcions, la Direcció General de l'Esport comptarà amb una Àrea de l'Esport com a unitat dependent del director o directora general, que exercirà les funcions de supervisió, seguiment, avaluació i coordinació dels serveis de la Direcció General.  
Secció tercera  
La Direcció General de la Dona  
Article 16  
La Direcció General de la Dona és el centre directiu al qual correspon elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana. Amb aquesta finalitat se li atribueixen les funcions següents:  
1. Estudi i proposta de programes, mesures i normes que tinguen l'objecte de promoure l'exercici efectiu dels drets de la dona; incrementar-ne la participació en la vida econòmica, laboral, política, social i cultural, i eliminar les discriminacions existents entre els sexes.  
2. Coordinar la prestació de serveis adreçats específicament en favor de la dona i, especialment, els que tinguen la finalitat d'atendre situacions de mancances greus.  
3. Prevenir i, si escau, contribuir a eliminar les situacions d'abús o discriminació, directa o indirecta, de la dona, com també coadjuvar en la tramitació de les denúncies que es formulen contra aquestes situacions.  
4. Fomentar la implantació i l'execució de programes de col·laboració i formació que tinguen com a finalitat la promoció sociolaboral de la dona.  
5. Estudi de la situació de la dona a la Comunitat Valenciana, i l'actuació com a observatori permanent de la seua situació.  
Totes aquelles que li encomane la normativa vigent.  
Article 17  
Per a l'execució de les seues funcions, la Direcció General de la Dona s'estructurarà en les unitats que es determinen en desenvolupament d'aquest reglament.  
Secció quarta  
La Direcció General de la Família i Adopcions  
Article 18  
1. La Direcció General de la Família i Adopcions és el centre directiu al qual correspon elaborar, promoure i executar les mesures per assegurar una política integral en benefici de la família, com també exercir les funcions que la normativa vigent atribueix a la Generalitat Valenciana en matèria d'adopcions i establir, dins de l'àmbit comptencial de la Generalitat Valenciana, les mesures normatives i de gestió encaminades a facilitar l'adopció, dins d'un marc de seguretat jurídica i de protecció del menor.  
2. A la Direcció General de la Família i Adopcions se li atribueixen les funcions següents:  
Estudi, proposta i execució dels programes i mesures encaminades a promoure l'exercici dels drets de la família.  
L'elaboració dels programes i projectes i l'execució d'aquelles mesures que tinguen com a finalitat l'increment de la participació de la família en la vida econòmica, laboral, política, social i cultural.  
La direcció i la coordinació tècnica de les actuacions amb les entitats locals amb l'objectiu de garantir la protecció social de la família.  
Establir i dur a terme les actuacions i mesures que fomenten la participació de la societat civil a través de les associacions que desenvolupen funcions de promoció dels drets de la institució familiar.  
Coordinar les mesures concretes d'actuació dels diferents departaments de la Generalitat Valenciana que tinguen incidència sobre la família mitjançant el corresponent Pla Integral de Suport a la Família.  
L'exercici de les funcions encomanades a la Generalitat Valenciana per la normativa vigent en matèria d'adpcions.   
Totes aquelles funcions que li siguen atribuïdes a la Generalitat Valenciana en matèria de protecció a la família.  
3. Per a l'exercici de les atribucions contingudes en els apartats anteriors, la Direcció General de Família i Adopcions s'estructurarà en les unitats que es determinen en desenvolupament d'aquest reglament.  
Secció cinquena  
La Direcció General de Drogodependències  
Article 19  
La Direcció General de Drogodependències és l'òrgan al qual s'atribueix, dins de l'àmbit de competències de la Conselleria, l'elaboració i la gestió dels programes d'actuació general en l'àmbit d'atenció i prevenció de la drogodependència, com també les funcions que s'estableixen en la Llei de la Generalitat Valenciana 5/1989, de 6 de juliol, de Serveis Socials de la Comunitat Valenciana, i en la normativa de desenvolupament, en relació amb el sector de les toxicomanies.  
Són funcions específiques de la Direcció General de Drogodependències:  
1. El desenvolupament de les accions i les propostes derivades dels acords de la Comissió de Coordinació i de la Comissió Executiva previstes en el Decret 232/1991, de 9 de desembre, del Govern Valencià o les normes que el despleguen.  
2. Exercir la coordinació interdepartamental, d'acord amb les directrius de la Comissió de Coordinació amb el suport de la Comissió Executiva.  
3. Realitzar el preceptiu informe previ o posterior avaluació i seguiment de les activitats desplegades en l'àmbit del pla autonòmic, excepte les derivades de l'administració de l'ordre públic.  
4. Administrar el Sistema Autonòmic Valencià d'Informació sobre Toxicomanies (SAVIT) i subministrar la informació pertinent al corresponent sistema estatal (SEIT).  
5. Resoldre les sol·licituds d'autorització provisional, autorització definitiva de funcionament i de cessament o tancament, de centres i serveis d'atenció i prevenció de la drogodependència, segons el que s'estableix en el Decret 233/1992, de 28 de desembre, del Govern Valencià, sobre autorització per al funcionament de centres i serveis d'atenció i prevenció de la drogodependència a la Comunitat Valenciana, i la resta de normativa de desenvolupament.  
6. Executar les mesures d'inserció social en el sector de les toxicomanies, que es deriven del Decret 132/1990, de 23 de juliol, del Govern Valencià, pel qual es va aprovar el Pla de Mesures d'Inserció Social a la Comunitat Valenciana.  
7. Efectuar la proposta de convenis i subvencions de la Conselleria de Benestar Social a entitats i institucions públiques i privades sense finalitat de lucre, en matèria de prevenció i atenció de drogodependències.  
8. Participar en les reunions interautonòmiques organitzades per la Delegació del Govern per al pla nacional i aplicar els acords corresponents.  
9. Dirigir el Centre Valencià de Documentació sobre Drogodependències i fomentar el desenvolupament de la investigació relacionada amb la matèria.  
3. Per a l'exercici de les atribucions que es contenen en els apartats anteriors, la Direcció General de Drogodependències s'estructura en les unitats que es determinen en desenvolupament d'aquest reglament.   
Títol III  
Les direccions territorials  
Article 20  
1. Com a expressió del principi de desconcentració administrativa, en cadascuna de les capitals d'Alacant, Castelló i València es crea una direcció territorial de Benestar Social, sota la dependència orgànica de la Secretaria General i amb competència en el territori de la respectiva província.  
2. Funcionalment, les direccions territorials depenen dels diferents centres directius de la Conselleria, segons l'índole de la matèria.  
Article 21  
1. Al capdavant de cada direcció territorial es troba el director o directora territorial de Benestar Social, amb caràcter de representant permanent de la Conselleria al territori respectiu.  
2. Al director o directora territorial li correspon la direcció de tots els serveis, programes i activitats que desenvolupen els òrgans, unitats i centres directius que depenen de la direcció territorial o que s'hi integren. El director o directora territorial és l'òrgan de relació ordinària i regular entre les unitats, centres i dependències territorials i els serveis centrals del departament.  
Article 22  
1. Escau al director o directora territorial vetlar per l'adequat desplegament i execuciò de les funcions pròpies de la Conselleria de Benestar Social en el seu àmbit territorial.  
2. El director o directora territorial exerceix les funcions que li atribueixen les disposicions vigents, com també les que expressament li deleguen els òrgans directius competents.  
Article 23  
Per al desenvolupament de les seues funcions, les direccions territorials comptaran amb les unitats que es determinen en desenvolupament d'aquest reglament  
Article 24  
Si alguna disposició atribueix cap altra competència a la Conselleria de Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, d'existir-ne diversos, al superior jeràrquic comú.  
Disposició addicional  
1. Les referències que en la normativa vigent es realitzen a l'extingida Conselleria de Treball i Afers Socials s'entendran fetes a la Conselleria de Benestar Social, sempre que tinguen relació amb les competències atribuïdes a aquesta d'acord amb l'apartat 1 de l'article primer d'aquest reglament.  
2. Igualment, s'entendran fetes a la Conselleria de Benestar Social les referències que les disposicions vigents realitzen a altres conselleries quan es tracte de competències assumides per aquella en virtut de l'apartat 1 de l'article primer d'aquest reglament.  
Disposició transitòria  
1. Les unitats i llocs de treball del nivell administratiu continuaran subsistents i seran retribuïdes a càrrec dels mateixos crèdits pressupostaris, fins que s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de l'entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.  
2. Als efectes del que s'estableix en l'apartat anterior, les unitats la denominació de les quals no haja canviat passaran a dependre, amb els actuals mitjans personals i materials, de les unitats superiors que disposa el reglament.  
Disposició derogatòria  
Queden derogades les següents disposicions:  
1. El Decret 262/1995, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials; com també les modificacions que s'hi van realitzar per mitjà del Decret 359/1995, de 29 de desembre, del Govern Valencià.  
2. Totes les disposicions d'igual o inferior rang que s'oposen a aquest decret.   
Disposicions finals  
Primera  
Es faculta el conseller o consellera de Benestar Social per a dictar les disposicions que calguen per al desenvolupament d'aquest decret.  
Segona  
Es faculta els consellers d'Economia i Hisenda i de Presidència perquè, en l'àmbit de les seues atribucions, adopten els actes i mesures necessàries per a dur a terme el que es disposa en aquest decret.  
Tercera  
Aquest decret entrarà en vigor el dia de la publicació en el Diari Oficial de la Generalitat Valenciana.  
València, 26 de febrer de 1997  
La consellera de Benestar Social  
Marcela Miró Pérez


Còpia Permalink ELI